"Син бу аягыңа аксамый идең бит, дөрес аягыңа акса" - "Матбугат.ру" "Мунча ташы" авариясендә зыян күргән Әнфис Кәлимуллинның хәлен белеште

	29 февраль көнне “Мунча Ташы” театрының автобусы трассада һәлакәткә юлыккан дип хәбәр иткән идек. Бу хәл 40 ел эчендә беренче тапкыр булган. Соңгысы да булсын иде дип телик.	 Аллага шөкер, бар кеше дә исән-сау. “Матбугат.ру” һәлакәтнең ничек килеп чыкканын да белеште. Бу хакта укучыларыбызга аңлатып яздык. "Кызык килеп чыкты әле ул. Автобус әле юл читенә төшеп тә китмәгән иде, ә интернетта видеосы белән "молния" хәбәре бар иде инде", - дип көлә Әнфис Кәлимуллин.  Ул вакыттагы хәлләдән соң театр коллективы бергә җыелып тамашачыларны тынычландыру өчен видеомөрәҗәгать яздырды. Юл кырыена төшеп киткән артистлар арасында үлем-китем юк. Әмма бераз җәрәхәт алучылар да булган. Әнфис Кәлимуллинга гипс куярга мәҗбүр булганнар. Күпләрнең яраткан артистның хәлен белешергә дип үзенә шалтыраттык. Аллага шөкер, хәлләре яхшы, аягы да төзәлеп килә - гипсны алганнар да икән. "Төзәлде инде. Кайчак кайсы аякка зыян килгәнен дә онытып җибәрәм. Дус-ишләрем, бу аягыңа аксамый идең бит, дөресенә акса диләр", дип шаяртып та алды Әнфис абый. "Матбугат.ру" укучыларына ул төркемдәге соңгы яңалыкларны җиткерде. Сүз әлеге дә баягы коронавирус хакында. Шушы көннәрдә Башкортстан якларына зур гастрольләргә чыгып китәсе булганнар. Әмма барлык массакүләм чаралар кичектерелү сәбәпле, "Мунча ташы"ның да концертлары әлегә билгесез вакытка күчерелә. "Сез үзегез бу коронавируска карата нинди фикердә соң?" дигән соравыбызга "Уйлаган да юк!" дип көлеп җавап бирде Әнфис Кәлимуллин.   40 ел эчендә беренче тапкыр – “Мунча Ташы” автобусы авариягә эләккән Бүген 29 февраль көнне “Мунча Ташы” театрының автобусы трассада һәлакәткә юлыккан. Аллага шөкер, бар кеше дә исән-сау. Әмма барыбер дә күңелле хәл түгел. Күп тонналы зур автобус ап-ак кар өстендә юл читендә. “Матбугат.ру” һәлакәтнең ничек килеп чыкканын белеште. Укучыларыбызны һәм “Мунча Ташы” тамашачыларын тынычландырырга ашыгабыз. Театрның бер төркем артистлары һәм техник хезмәткәрләре төялгән автобус М7 трассасындагы Мамадыш районы тирәсендәге мәчет янында туктый. Кайберләре намаз укыйлар. Шуннан соң кузгалып киткәч күп тә үтми Кукмарага таба борыласы. Бүген “Мунча Ташы”ның концерты Кукмарада булырга тиеш иде. Авария аркасында ул булмый кала. Зур автобус берзаман юл кырыена китә башлый. Әллә юл кырыендагы саз, әллә башка нәрсә сәбәпче була. Һәрхәлдә, барысына да төгәл җавап ЮХИДИ тикшерүләреннән соң булачак. Автобус электр баганасына бәрелә, бу аның тизлеген бераз киметә. Пассажирлар арасында үлем-китем юк. Әмма бераз җәрәхәт алучылар да булган. Әнфис Кәлимуллинга гипс куярга мәҗбүр булганнар. Авария урынына Мамадыштан ашыгыч ярдәм машинасы килгән. Калганнар җиңел машинага утырып киткәннәр, автобус һәлакәт урынында калган. Аны юл читеннән чыгару җиңел түгел, чөнки ул 8-9 тонналы зур автобус. Быел 1 апрельдә “Мунча Ташы” театры үзенең 40 яшьлек юбилеен үткәрә. 40 ел эчендә бер генә тапкыр да мондый хәлгә юлыкканнары булмаган. Тимер тимер инде ул. Иң мөһиме, бөтен кеше исән-сау! 40 ел исән-сау йөрелгән. Артист халкы гел юлда бит. Бу авария белән Аллаһы Тәгалә “Мунча Ташларын” зур афәтләрдән саклагандыр дип уйлыйк, Иншаалла. Публикация от Матбугат [ нас 90 000 ] (@matbugat) 29 Фев 2020 в 8:09 PST   
	---	
Матбугат.ру

	№ --- | 18.03.2020	


